《飞来寺》
明代·冯绍京

百转丹梯历翠微，古坛灯火映岩晖。来经梁晋年华远，得驻名山不复飞。

一水萦纡开峭峡，万峰回合拥禅扉。余心亦动幽栖念，何怪猿声黯客衣。

作者简介：冯绍京，字敬宇。顺德人。明神宗万历元年（一五七三）举人，官睢宁知县，有《翁山吟》。事见清道光《广东通志》卷七五、清康熙《顺德县志》卷七。